Mentsen meg az ÚR attól, hogy ilyen dolgot kövessek el az én uram, az ÚR fölkentje ellen (…)![[1]](#footnote-1)

Köszöntés: „Kegyelem nektek és békesség attól, aki van, aki vala és aki eljövendő; és a hét lélektől, amely az ő királyi széke előtt van, és a Jézus Krisztustól, aki a hű tanúbizonyság, a halottak közül az elsőszülött, és a föld királyainak fejedelme. Annak, aki minket szeretett, és megmosott bennünket a mi bűneinkből az ő vére által, és tett minket királyokká és papokká az ő Istenének és Atyjának: annak dicsőség és hatalom mind örökkön örökké! Ámen. Jel 1:5-6.

Alapige: 1 Sám 24: 7.

Bibliaolvasás 1 Sám 24.

Szeretet testvéreim! Krisztus Urunk teljes életével és munkásságával a szeretet nagy parancsát hagyta ránk talpig nehéz örökségként, de egyben üdvözítő hatalmaként is. Heteken át azt keresitek, hogy mit is jelent igazán szeretni? Mit jelent az ellenség szeretete? Mit jelent a gyakorlatban a „tartsd oda a bal orcádat is", vagy a „ne győzzön le téged a rossz, hanem te győzd le azt a jóval?" Ma is ezeket a kérdéseket tesszük fel, keressük és várjuk válaszként Urunk igéjét.

Már a köszöntésből is hallottátok, hogy a gonosz legyőzése valójában királyságot jelent, az Isten szeretetének legyőzhetetlen uralmát, melyből Krisztus által bennünket is részesített. Ezért az üdvözült szentekkel együtt hisszük és valljuk: „Méltó vagy (Urunk), hogy elvedd a könyvet és megnyisd annak pecsétjeit: mert megölettél, és megváltottál minket Istennek a te véred által, minden ágazatból és nyelvből és népből és nemzetből, és tettél minket a mi Istenünknek királyokká és papokká; és uralkodunk a földön.” Jel 5: 9-10.

Bizony, „a hívők valódi királyok, nem olyan értelemben, hogy aranykoronát hordanak a fejükön, és aranyjogart *a kezükben*; selyemben, bársonyban, aranyos köntösben és bíborban járnak-kelnek, hanem sokkal dicsőségesebb módon, úgy, hogy urak halál, ördög, pokol és baj felett.”[[2]](#footnote-2) Hitvallásunk a Heidelbergi Káté arra a kérdésre (32), hogy „miért neveznek téged Krisztusról keresztyénnek?”, a következőképpen válaszol:

„Azért mert hit által Krisztusnak tagja, és így az ő felkenetésében is részes vagyok, azért, hogy nevéről vallást tegyek, magamat élő hálaáldozatul neki adjam, és hogy ebben az életben a bűn és az ördög ellen szabad lelkiismerettel harcoljak, ez élet után pedig *Ő* vele együtt minden teremtményen örökké uralkodjam.”

Oh, testvéreim érezzétek meg, hogy milyen erő van ebben a hitvallásban! Engedjétek, hogy Isten világossága általa beragyogja elméteket, kérjétek, hogy Isten ereje általa betöltse testeteket és lelketeket!

Régen a Heidelbergi káté minden Úrnapi istentiszteletnek a része volt. 52 úrnapjára, azaz vasárnapra felosztva mindig elmondták az éppen soron következő kérdés-felelet csokrot. Hitvallásunk a Krisztus lelkével tolmácsolt Szentírás alapján rendkívül határozottan tanít bennünket a szeretet parancsának a betöltésére. Krisztus titokzatos testének tagjaiként Krisztus Urunk lelkületével, és indulatával kell cselekednünk életünk bármely helyzetében! Ezért szívleljük meg hitvallásunk tanítását, amely a tíz parancsolat közül az ötödik, hatodik, nyolcadik és a kilencedik parancsolatot így magyarázza:

„104. KÉRDÉS: Mit követel Isten az ötödik parancsolatban? Azt, hogy atyámnak, anyámnak és **valamennyi elöljárómnak minden tiszteletet, szeretetet és hűséget megadjak**, és magamat minden jó tanításnak és büntetésnek illő engedelmességgel alávessem, azonfelül az ***ő gyengeségeik iránt türelmes legyek***, mivel Isten minket az ő kezük által akar vezetni.”

105. KÉRDÉS: Mit követel Isten a hatodik parancsolatban? Hogy felebarátomat sem gondolatommal, sem beszédemmel, sem magaviseletemmel, annál kevésbé cselekedetemmel, vagy magam, vagy mások által bosszúsággal ne illessem, ne gyűlöljem, meg ne sértsem, vagy meg ne öljem; sőt minden bosszúvágyat magamból kiirtsak; (…).”A „ne ölj!” parancsolat magyarázatát a 107. Kérdésfelelet így folytatja:

„107. KÉRDÉS: Elég-e, ha így senkit meg nem ölünk? Nem elég, mert mikor Isten az irigységet, gyűlölséget és haragot kárhoztatja, ezzel azt is kívánja, hogy a mi felebarátunkat úgy szeressük, mint magunkat, hogy iránta türelemmel, békességgel, szelídséggel, könyörületességgel és szívességgel viseltessünk, ***kárát tőlünk telhetőleg róla elhárítsuk***, és ellenségeinkkel is jót tegyünk.”

A „ne lopj!” parancsolatot így magyarázza a hitvallásunk!

„111. KÉRDÉS: Mit követel tőled Isten e parancsolatban? ***Hogy felebarátom hasznát tőlem telhetőleg előmozdítsam***, vele úgy cselekedjem, mint akarnám, hogy mások cselekedjenek velem, és hűségesen munkálkodjam, hogy a szűkölködők szükségében segíteni tudjak.”

A kilencedik parancsolatot, „a ne tégy hamis tanúbizonyságot (…) így magyarázza a hitvallásunk!

„112. KÉRDÉS: Mit kíván a kilencedik parancsolat? Azt, hogy senki ellen hamis tanúbizonyságot ne tegyek; beszédét félre ne magyarázzam, senkit ne rágalmazzak, ne gyalázzak, és meghallgatása nélkül könnyelműen ne kárhoztassak; hanem kerüljek mindenféle hazugságot és csalárdságot mint a Sátánnak saját műveit, hacsak Isten rettenetes haragját magamra vonni nem akarom; törvénykezésben és egyéb dolgaimban az igazságot kedveljem, őszintén kimondjam és megvalljam; és felebarátom tisztességét és jó hírnevét ***tőlem telhetőleg megoltalmazzam és előmozdítsam***.”

A Bibliából tudjuk, hogy Dávidot Isten a Krisztus Lelkével töltötte be, az pedig, amit ebben a történetben cselekedett, minden szempontból Krisztusi tett volt. Azt is mondhatnám, hogy Dávid a Mózes által kapott parancsolatokat Szentlélek hatalmával teljesítette, mintha maga Jézus cselekedett volna az üldözött Dávidban***. „A bírákat ne szidalmazd, és néped fejedelmét ne átkozd”***[[3]](#footnote-3)parancsot Dávid kiterjesztette az ő életük megoltalmazására, sőt az ő hírnevük és becsületük előremozdításával is. Dávid úgy cselekedett, mintha Isten a Heidelbergi kátét Szentlélek általi követeléseit mind a szívében írta volna. Ismerjük fel Dávid Heidelbergi káté szerint is református magatartását, nemes jellemét és hasonlítsuk össze magunkat vele. Mit cselekedtünk mi akkor, amikor hasonló helyzetben voltunk, mint ő? Tudjuk-e úgy tisztelni felkent elöljáróinkat, ahogy ő becsülte meg a királlyá fölkent Sault?

Az ószövetségben, az Úr Szentlelkének jelével, illatos olajjal kenték fel a főpapot, a prófétát és a királyt. Ez a megkülönböztető kenet arra figyelmeztetett mindenkit, hogy az Isten felkentjében Isten szent akaratát köteles mindeni felismerni, azt tiszteletben tartani és annak engedelmeskedni. Dávid akkor viszonyult így Saul királyhoz, amikor az Istentől való felkenetésének semmi jele nem látszott rajta, sőt minden tekintetben az Isten ellenségének bizonyult, mert ártatlan papokat végeztetett ki, akik az Isten szent szolgálatában álltak. Dávid annak ellenére, hogy Saul tébolyult gyilkosként naponta a sarkába volt, elhatározta, hogy nem vesz elégtétel magának a saját keze által, lemond a gyűlöletről és a bosszúról, teljesen az Úrra bízza azt.

Noha sok Saulra illő alávaló és gyalázatos jelzővel nevezhette volna Izrael elbukott királyát, Dávid ezt is megtagadta; következetesen az Úr felkentjének mondta őt, tisztességet, méltóságot és megbecsülést tulajdonítva ezzel neki.

Mit cselekszünk mi akkor, amikor saját vezetőinket látjuk vétkezni az Úr ellen és népük ellen? A szomorú tapasztalat az, hogy sokkalta kisseb gyarlóságért teli torokból szidalmazzuk, alávaló jelzőkkel illetjük, méltatlan szavainkkal megfosztjuk őket méltóságuktól, tisztességüktől, jó hírnevüktől és még Istentől kapott megbízatásuktól is. A hallottak alapján Vajon Krisztusi cselekedet ez? Határozottan nem, sőt az ördög személyes mesterkedése, mely által hatalmas pusztítást végez mindenekben.

Krisztus Urunk nekünk nem erre adott parancsot, hogy e világ korszellemével betelve beálljuk mi is a csúfolkodók tömegébe! Határozottan nem! Mert milyen e világ korszelleme? Pál ezt mondja!

„Mert lesznek az emberek magukat szeretők, pénzsóvárgók, kérkedők, kevélyek, káromkodók, szüleik iránt engedetlenek, háládatlanok, tisztátalanok, szeretet nélkül valók, kérlelhetetlenek, rágalmazók, mértéktelenek, kegyetlenek, a jónak nem kedvelői. Vakmerők, felfuvalkodottak, inkább a gyönyörnek, mint Istennek szeretői. Kiknél megvan a kegyességnek látszata, de megtagadják annak erejét. És ezeket kerüld!”[[4]](#footnote-4)

Bármi történjen is az Úr bennünket mindenekelőtt a könyörgésre, a közbenjáró imádkozásnak nehéz szolgálatába hív el. Pál apostol így figyelmeztet erre!

„Intelek azért mindenekelőtt, hogy tartassanak könyörgések, imádságok, esedezések, hálaadások minden emberekért, Királyokért és minden méltóságban levőkért, hogy csendes és nyugodalmas életet éljünk, teljes istenfélelemmel és tisztességgel. Mert ez jó és kedves dolog a mi megtartó Istenünk előtt, Aki azt akarja, hogy minden ember üdvözüljön és az igazság ismeretére eljusson.”[[5]](#footnote-5) Igen! Isten azt akarja, hogy még az egyházat öldökléstől lihegve üldöző Saulok is megtérjenek! Éjt nappallá téve kiáltsunk, míg „keresztyénvezetőink” lesznek, mert ahogy a hírekből is tudjátok, Rotterdam után most már Londonnak is iszlám hitű vezetője van, Hamburgban pedig az evangélikus templom Krisztus keresztje helyén Allah kígyózó monogramja tündököl.[[6]](#footnote-6) Imádkozzunk ezért a Krisztus parancsa szerint, álljunk az Úr előtt, amíg meg nem hallgat! Kérjük hát Isten Szentlelkét, hogy írja be a mi szívünkbe is a szeretet nagy parancsolatát, hogy Dávidhoz és Isten gyermekeihez illően mi is beteljesíthessük azt. Ámen.

1. Mentsen meg az ÚR attól, hogy ilyen dolgot kövessek el az én uram, az ÚR fölkentje ellen, és kezet emeljek ellene, hiszen az ÚR fölkentje ő! 1Sám 24: 7. [↑](#footnote-ref-1)
2. Koinónia: Luther Márton mélysége és magassága, Áhítatok az év minden napjára, Koinónia Kolozsvár 2010. o. 136. [↑](#footnote-ref-2)
3. 2Móz 22:28. [↑](#footnote-ref-3)
4. 2Tim 3:2-5. [↑](#footnote-ref-4)
5. 1Tim 2:1-4. [↑](#footnote-ref-5)
6.  [↑](#footnote-ref-6)